Α.Ο. Κέρκυρα

Ο **Αθλητικός Όμιλος «Κέρκυρα»** είναι ελληνικό ποδοσφαιρικό σωματείο το οποίο εδρεύει στην Κέρκυρα και ιδρύθηκε το 1969. Στο λογότυπο του απεικονίζεται η Απήδαλος Ναυς, ένα αρχαίο ιστιοφόρο πλοίο, σύμβολο της ναυτικής δεξιοτεχνίας των Φαιάκων. Τα χρώματα του εναι το κόκκινο και το μπλε. Επίσημη αγωνιστική έδρα του αποτελεί το Δημοτικό Στάδιο Κέρκυρας το οποίο αποτελεί τμήμα του Εθνικού Αθλητικού Κέντρου Κέρκυρας, όμως λόγω παρουσίας του συλλόγου σε χαμηλές κατηγορίες χρησιμοποιείται και το Αθλητικό Κέντρο της Ε.Π.Σ. Κέρκυρας «Κανόνι». Επίσης, ο σύλλογος διέθετε τμήμα στίβου το οποίο ιδρύθηκε το 2012 μεχρι το 2015.

Το ποδοσφαιρικό τμήμα του Α.Ο. Κέρκυρα αγωνιζόταν από το 2001 έως το 2013 στα επαγγελματικά πρωταθλήματα με την επωνυμία «**Αθλητικός Όμιλος Κέρκυρα [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Κέρκυρα [[Ποδοσφαιρική Ανώνυμη Εταιρεία|Π.Α.Ε.]]**».

## Ιστορία
### Προγενέστερα σωματεία (1923–1965)
Ο Άρης Κέρκυρας ιδρύθηκε μεν το 1924 ως καθαρά ποδοσφαιρικό σωματείο αλλά προήλθε από ποδοσφαιριστές που αποχώρησαν από τον Κερκυραϊκό Γ.Σ., το παλιότερο αθλητικό σωματείο του νησιού της Κέρκυρας. Οι οπαδοί του Άρη Κέρκυρας προέρχονταν κυρίως από τον φιλελεύθερο πολιτικό χώρο και ήταν εισοδηματίες. Ο Ελλήσποντος Κέρκυρας είχε ιδρυθεί μια χρονιά νωρίτερα, το 1923, από πρόσφυγες Ποντίους που εγκαταστάθηκαν στο νησί ως ανταλλάξιμοι. Ο Αστέρας Κέρκυρας, με έτος ίδρυσης το 1926, προήλθε από τα λαϊκά στρώματα, Κερκυραίους χαμηλών εισοδημάτων και πρόσφυγες. Ο Α.Π.Σ. Όλυμπος Γαρίτσας ιδρύθηκε το 1934 στην ομώνυμη συνοικία. Μεταγενέστερα είναι πιο γνωστός ως «Όλυμπος Κέρκυρας». Τα 4 αυτά σωματεία αγωνίζονταν στο τοπικό πρωτάθλημα και μεταξύ τους υπήρχαν έντονες πολιτικές και κατ' επέκταση αθλητικές κόντρες.

### Α.Ο. Κερκυραϊκός (1965–1969)

Το 1965, με τη δημιουργία της Ερασιτεχνικής Β΄ Εθνικής Κατηγορίας, όπως αποκλήθηκε, δηλαδή της Γ΄ Εθνικής Κατηγορίας, μπήκε η ιδέα της συγχώνευσης του πρωταθλητή Άρη Κέρκυρας με τις υπόλοιπες ώστε το νησί να εκπροσωπηθεί αξιοπρεπώς. Ο Όλυμπος Γαρίτσας διαφώνησε αλλά οι 3 υπόλοιποι σύλλογοι (Άρης, Ελλήσποντος και Αστέρας) προχώρησαν στη δημιουργία του Αθλητικού Ομίλου Κερκυραϊκού. Ο Α.Ο. Κερκυραϊκός πήρε μέρος στη νεοσύστατη Γ΄ Εθνική Κατηγορία. Τη σεζόν 1965–1966 τερμάτισε 7ος στον Β΄ όμιλο που συμμετείχε. Τη σεζόν 1966–1967, έχασε σε αγώνα μπαράζ από την Αναγέννηση Άρτας την πρόκριση στην τελική φάση για την άνοδο στη Β΄ Εθνική Κατηγορία. Τελικά το πρωτάθλημα καταργήθηκε και όλες οι ομάδες επέστρεψαν στα τοπικά πρωταθλήματα.

### Α.Ο. Κέρκυρα (1969–2013)
Τη σεζόν 1969–1970, προκειμένου ο σύλλογος να συμμετάσχει στη Β΄ Εθνική Κατηγορία, ζητήθηκε από τον Όλυμπο Γαρίτσας να παραχωρήσει τους πιο καλούς του παίκτες στον Α.Ο. Κερκυραϊκό. Αρχικά αρνήθηκε, αλλά τελικά υποχώρησε κάτω από πιέσεις βάζοντας ως όρο ο Α.Ο. Κερκυραϊκός να μετονομαστεί. Έτσι το 1969 ο Α.Ο. Κερκυραϊκός μετονομάστηκε σε **Αθλητικός Όμιλος «Κέρκυρα»**. Το ίδιο έτος ο Α.Ο. Κέρκυρα κερδίζει την άνοδο στη Β΄ Εθνική Κατηγορία, όπου αγωνιζόταν από τη σεζόν 1969–1970 έως τη σεζόν 1974–1975 με μέτρια παρουσία (καλύτερη σεζόν της η πρώτη, που τερμάτισε στην 11η θέση). Από τότε άρχισε μια καθοδική πορεία με σκαμπανεβάσματα από το πρωτάθλημα της Ε.Π.Σ. Κέρκυρας, στην Γ΄ Εθνική Κατηγορία και στην Δ΄ Εθνική Κατηγορία έως το 2002.

Το 2002 ο Α.Ο. Κέρκυρα κέρδισε την άνοδο στη Β΄ Εθνική Κατηγορία και μετά από δύο σεζόν αγωνίστηκε στην Α΄ Εθνική Κατηγορία τη σεζόν 2004–2005. Υποβιβάστηκε στο τέλος της χρονιάς στη Β΄ Εθνική Κατηγορία αλλά και πάλι ξανακέρδισε την άνοδο με αποτέλεσμα τη σεζόν 2006–2007 να αγωνιστεί ξανά στη Super League. Δεν μπόρεσε να παραμείνει στην κατηγορία καταλαμβάνοντας τη 14η θέση και υποβιβάστηκε στη Β΄ Εθνική Κατηγορία όπου συνέχισε να αγωνίζεται έως το 2010, οπότε ανέβηκε ξανά στη Super League.

Τη σεζόν 2010–2011 ο Α.Ο. Κέρκυρα πήρε την 12η θέση. Τη σεζόν 2011–2012 τερμάτισε στη 13η θέση στη Super League και παραλίγο να υποβιβαστεί ξανά στη Football League καθώς η διαφορά από τον Εργοτέλη Ηρακλείου, που πήρε τη 14η θέση, ήταν μόνο 3 βαθμοί. Τη σεζόν 2012–2013 υποβιβάστηκε τερματίζοντας στη 16η θέση πίσω από την Α.Ε.Κ..

### Α.Ο.Κ. Κέρκυρα (2013–2020)

Το καλοκαίρι του 2013, με απόφαση του μεγαλομετόχου της ομάδας Γιώργου Λιμπάντση ο Α.Ο. Κέρκυρα συνεργάστηκε με τον Α.Ο. Κασσιόπης, εν μέσω πολλών διαμαρτυριών των οπαδών της ομάδας και γενικότερα της τοπικής κοινωνίας. Αιτία ήταν τα υπέρογκα χρέη που είχαν συσσωρευτεί επί διοίκησης Γιώργου Λιμπάντση, που καθιστούσαν αδύνατη τη συμμετοχή της ομάδας στο πρωτάθλημα της Football League. Ουσιαστικά με τη συνεργασία του ιδιοκτήτη της Π.Α.Ε. Α.Ο. Κασσιόπης Χάρη Κουτσούρη, η ομάδα από την Κασσιόπη Κέρκυρας, που είχε εξασφαλίσει τη συμμετοχή της στο πρωτάθλημα της Football League για τη σεζόν 2013–2014, μετονομάστηκε σε Π.Α.Ε. Α.Ο.Κ. Κέρκυρα, μετέφερε την έδρα της από την Κασσιόπη Κέρκυρας στην Κέρκυρα και άλλαξε το λογότυπο της. Δημιουργήθηκε τον Ιούλιο του 2013 με συγχώνευση του επαγγελματικού τμήματος ποδοσφαίρου του Α.Ο. Κέρκυρα, το οποίο είχε μόλις υποβιβαστεί στη Football League, και του Α.Ο. Κασσιόπης που είχε πετύχει την άνοδό του στην ίδια κατηγορία. Το νέο ποδοσφαιρικό σωματείο χρησιμοποιούσε τον Α.Φ.Μ. του Α.Ο. Κασσιόπης, η δε επωνυμία του εμπεριείχε τη δική του σύμφωνα με απόφαση του τοπικού Πρωτοδικείου από τον Οκτώβριο του 2013 και σε αντίθεση με την αίτηση αναγνώρισης ως «Ποδοσφαιρική Αθλητική Ένωση Κέρκυρα» που είχαν υποβάλει οι εμπνευστές της κίνησης.

Η προσπάθεια των φιλάθλων και των παλαίμαχων του Α.Ο. Κέρκυρα ώστε ο ιστορικός σύλλογος του νησιού να κατέβει έστω στο πρωτάθλημα της Ε.Π.Σ. Κέρκυρας διατηρώντας την επωνυμία, το λογότυπο και την ιστορική του συνέχεια βρήκε την άρνηση του Α.Ο. Κέρκυρα και του Γιώργου Λιμπάντση, με συνέπεια να εκπνεύσει ο χρόνος δήλωσης συμμετοχής στο πρωτάθλημα της Ε.Π.Σ. Κέρκυρας και ο ιστορικός Α.Ο. Κέρκυρα να μην αγωνιστεί σε κανένα πρωτάθλημα, είτε ερασιτεχνικό, είτε επαγγελματικό, ύστερα από 45 χρόνια συνεχούς παρουσίας στα τοπικά και εθνικά πρωταθλήματα.

### Α.Ο. Κέρκυρα (2020–Σήμερα)
Μετά από 7 χρόνια απραξίας του συλλόγου, στις 12 Μαρτίου 2020, με την 393/2020 απόφαση του Ειρηνοδικείου Κέρκυρας ο σύλλογος απέκτησε προσωρινό διοικητικό συμβούλιο. Στόχος αυτής της προσπάθειας είναι ο σύλλογος να κατέβει στα πρωταθλήματα της επόμενης σεζόν. Από τη σεζόν 2020–2021 μέχρι τη σεζόν 2023–2024 αγωνιζόταν στην Α΄ Κατηγορία Ε.Π.Σ Κέρκυρας. Τη σεζόν 2024–2025 ο Α.Ο. Κέρκυρα λόγω της κωλυσιεργίας της διοίκησης και των υπέρογκων χρεών του Συλλόγου 
ανακοίνωσε πως δεν θα συμμετέχει στα πρωταθλήματα της Ε.Π.Σ. Κέρκυρας, ενώ θα λειτουργήσει μόνο η ακαδημία ποδοσφαίρου συνεργαζόμενη με τις ακαδημίες του ΑΦΚ Άγιαξ. Τον Ιούνιο του 2025 ανακοινώθηκε το πέρας της συνεργασίας με τις ακαδημίες του Άγιαξ.

Τον Αύγουστο του ίδιου έτους ανακοινώθηκε η συμφωνία με τον σύλλογο Π.Α.Ο. Σφακιανάκη για την παραχώρηση του ΑΦΜ της Β΄ ομάδας αυτού, ώστε να ανασυγκροτηθεί ο Α.Ο. Κέρκυρα ο οποίος δήλωσε συμμετοχή στο πρωτάθλημα της Β΄ Κατηγορίας της Ε.Π.Σ. Κέρκυρας για την σεζόν 2025–2026.

## Τίτλοι – Διακρίσεις
* 1969: Άνοδος στη Β΄ Εθνική (ως Α.Ο. Κέρκυρα).
* 1976: **Πρωταθλήτρια** ΕΠΣ Κέρκυρας
* 1977: **Πρωταθλήτρια** ΕΠΣ Κέρκυρας
* 1989: Άνοδος στην Γ΄ Εθνική
* 1992: Άνοδος στην Γ΄ Εθνική (**πρωταθλήτρια** ομίλου της Δ΄ Εθνικής)
* 1992: Φιναλίστ Κυπέλλου Ελλάδος Ερασιτεχνών
* 1996: Άνοδος στην Γ΄ Εθνική (**πρωταθλήτρια** ομίλου της Δ΄ Εθνικής)
* 2001: Άνοδος στην Γ΄ Εθνική (**πρωταθλήτρια** ομίλου της Δ΄ Εθνικής)
* 2002: Άνοδος στη Β΄ Εθνική (**πρωταθλήτρια** ομίλου της Γ΄ Εθνικής)
* 2004: Άνοδος στην Α΄ Εθνική (**πρωταθλήτρια** Β΄ Εθνικής)
* 2006: Άνοδος στην Α΄ Εθνική (δευτεραθλήτρια Β΄ Εθνικής)
* 2010: Άνοδος στην Α΄ Εθνική (δευτεραθλήτρια Β΄ Εθνικής)

## Αγωνιστική πορεία

### Σύνολα συμμετοχών στα εθνικά πρωταθλήματα

## Αξιομνημόνευτοι ποδοσφαιριστές
* Νάσος Μπρετάνος
* Εδουάρδος Κοντογιωργάκης
* Ανδρέας Νινιάδης
* Γιώργος Αμανατίδης
* Γιώργος Τζαβέλλας
* Διονύσης Χιώτης
* Γιάννης Σφακιανάκης
* Μιχάλης Πανόπουλος
* Έντερσον Φοφόνκα
* Νιόγκου Ντεμπά Νιρέν
* Μαχαμαντού Σιντιμπέ
* Φαμπρίς Ρεπερνέ
* Νέιθαν Μπερνς
* Ιεροκλής Στολτίδης

## Στίβος
Το τμήμα στίβου του Α.Ο. Κέρκυρα ιδρύθηκε το 2012. Το 2015, μέλη του Α.Ο. Κέρκυρα ίδρυσαν ξεχωριστό σωματείο στίβου, με την επωνυμία «**Αθλητικός Όμιλος Κέρκυρας 2015**».

## Σημειώσεις


## Παραπομπές


## Εξωτερικοί σύνδεσμοι
* Το προφίλ του Α.Ο. Κέρκυρα στην ιστοσελίδα της Super League
* Το προφίλ του Α.Ο. Κέρκυρας στην ιστοσελίδα της Football League
* Επίσημο ιστολόγιο τμήματος στίβου του Α.Ο. Κέρκυρα 2015
* Δημοτικό Στάδιο Εθνικού Αθλητικού Κέντρου Κέρκυρας

*
Κατηγορία:Αθλητικοί σύλλογοι Κέρκυρας
Κατηγορία:Ιδρύσεις αθλητικών συλλόγων το 1969
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1969